b'\n_START_ARTICLE_\nJez\n_START_PARAGRAPH_\nJez je gradbena struktura, ki z zadr\xc5\xbeevanjem vode prepre\xc4\x8duje poplavljanje, obenem pa shranjuje vodo in omogo\xc4\x8da namakanje v su\xc5\xa1nih obdobijih. Posebno pomembni so jezovi hidroelektrarn, v katerih so name\xc5\xa1\xc4\x8dene turbine in elektri\xc4\x8dni generatorji. Najve\xc4\x8dji in najmogo\xc4\x8dnej\xc5\xa1i so nasipni jezovi, ki jih naredijo tako, da v vrsto nasujejo zemljo in kamnine. S takimi jezovi navadno zajezijo \xc5\xa1iroke doline. V sredini imajo vodotesno osrednjo steno, ki so jo nekdaj izdelali iz zmesi gline in dodatkov, danes pa je praviloma iz betona. Pri nekaterih jezovih okrog te stene nasujejo zemljo in jo trdno zabijejo, pri drugih pa namesto nje uporabijo velike kamne in skale. Gradnja nasipnih jezov je zelo ekonomi\xc4\x8dna, saj so v veliki meri izdelani iz naravnega materiala._NEWLINE_Za zajezitev globokih in ozkih sotesk je potreben betonski jez, saj je le armirani beton dovolj trden, da lahko vzdr\xc5\xbei velike vodne tlake. \xc5\xa0tevilni betonski jezovi imajo trikotni prerez. Na zgornji strani, kjer nastane jezero imajo navpi\xc4\x8dno steno, na spodnji pa je stena po\xc5\xa1evna. Ker jih na svojem mestu dr\xc5\xbei njihova lastna te\xc5\xbea, se imenujejo te\xc5\xbenostni jezovi. za zajezitve velikih dolin jih uporabljajo le redko, saj so zelo dragi, njihova gradnja pa je dolgotrajna. Nekateri betonski jezovi so narejeni v obliki loka, ki je s koncema oprt na bregova doline. Vodoravno silo vode tako zadr\xc5\xbeuje kamnina na bregovih reke. Lo\xc4\x8dni jez je zaradi svoje oblike zelo mo\xc4\x8dan, podobno kot lo\xc4\x8dni mostovi in oboki. Najve\xc4\x8d jezov, ki jih zgradijo v zadnjem \xc4\x8dasu je lo\xc4\x8dnih. Za gradnjo zahtevajo manj konstrukcijskega materiala kot drugi jezovi, poleg tega pa so najmo\xc4\x8dnej\xc5\xa1i. Stebrni jezovi se uporabljajo tam, kjer podlaga ne omogo\xc4\x8da gradnje drugih jezov. S spodnje strani je tak jez podprt z vrsto stebrov, ki so lahko razli\xc4\x8dne oblike. Najbolj raz\xc5\xa1irjeni podporniki so ravni ali pa imajo obliko loka ali oboka. Izdelani so iz armiranega in prednapetega betona. Gradnja takih jezov je razmeroma ekonomi\xc4\x8dna, saj ne zahtevajo toliko materiala kot te\xc5\xbenostni jezovi iz betona._NEWLINE_Leta 1997 je bilo na svetu pribli\xc5\xbeno 40.000 velikih jezov (veliki so tisti z vi\xc5\xa1insko razliko ve\xc4\x8d kot 15 metrov) in okrog 800.000 manj\xc5\xa1ih. \xc4\x8ce bi vsi jezovi na svetu spustili vodo, ki jo zadr\xc5\xbeujejo, bi se gladina svetovnih morij dvignila za 3 cm._NEWLINE_Jez je ena pomembej\xc5\xa1ih gradbenih re\xc5\xa1itev, a ima pomemben zgled v naravi. Bobri so za potrebo varnosti, zavetja in utrjenosti za svoj rod prvi gradili naravne jezove s pomo\xc4\x8djo materialov, ki so jih na\xc5\xa1li v reki.\n_START_SECTION_\nZgodovina gradnje\n_START_PARAGRAPH_\nNajstarej\xc5\xa1i znani jez je jez Jawa v Jordaniji, ki se nahaja 100 km severovzhodno od glavnega mesta Aman. Gre za gravitacijski jez, zgrajen iz kamna in utrjen z nasipom iz zemlje, ki je bil postavljen okoli leta 3000 pr. n. \xc5\xa1t. Visok je bil 9 in \xc5\xa1irok 1 meter._NEWLINE_Jez Sadd-el-Kafara v vadiju Al-Garawi, je \xc5\xa1e eden od zgodovinskih jezov, ki so ga postavili stari Egip\xc4\x8dani okoli leta 2800 pr. n. \xc5\xa1t, po drugih virih pa okoli leta 2600 pr. n. \xc5\xa1t.  Zgradili so ga zaradi uravnavanja nivoja vode in za prepre\xc4\x8devanje poplav. Stal je 25 km ju\xc5\xbeno od Kaira in je bil dolg 102 metra in \xc5\xa1irok 87 metrov. Kmalu po izgradnji ga je visoka voda poru\xc5\xa1ila._NEWLINE_Tudi stari Rimljani so pri oskrbi vodovoda uporabljali jezove v velikih obsegih in pri tem uporabljali predvsem nasipe. Pomembno vlogo so jezovi odigrali tudi na Nizozemskem, kjer so \xc5\xbee v srednjem veku tako urejali te\xc5\xbeave s pridobivanjem kmetijskih zemlji\xc5\xa1\xc4\x8d._NEWLINE_Poleg zgodovinskih jezov so pomembno vplivale na gradnjo jezov tudi zapornice, priprave namenjene varni plovbi po reki ob zagotavljanju vedno primerne vi\xc5\xa1ine vode, pa gradnja hidroelektrarn in velike gradnje namenjene u\xc4\x8dinkoviti javni porabi (Hooverjev jez).\n_START_SECTION_\nVrste jezov\n_START_PARAGRAPH_\nPoznamo \xc5\xa1tiri osnovne vrste jezov. _NEWLINE_Nasipni in betonski te\xc5\xbenostni jez dr\xc5\xbei na svojem mestu lastna te\xc5\xbea, zato oba zahtevata veliko maso materiala. Nasipni jezovi so navadno zelo veliki in zapirajo zelo \xc5\xa1iroke reke. Izra\xc4\x8dun terja, da je gravitacijske sile materiala in veziva silijo proti zemlji s silo, ki je tolik\xc5\xa1na, da sile, ki bi na\xc4\x8dele jez, ne morejo jezu premakniti._NEWLINE_Lo\xc4\x8dni jez je ukrivljen in se na straneh upira ob bregove doline, ki prevzamejo sile zaradi pritiska vode. Z njim zajezijo ozke in visoke gorske soteske. S pomo\xc4\x8djo arkad se silnice preoblikujejo in s tem izni\xc4\x8dijo velik del pritiska na jez. _NEWLINE_Stebrni jezovi so podprti z betonskimi oporniki, ki imajo globoke in mo\xc4\x8dne temelje. Uporabljajo se za zajezitev \xc5\xa1irokih rek ali jezer. Prvotno si se namesto stebrov uporabljala tudi drevesna debla. Tak\xc5\xa1na gradnja se uporablja tudi pri gradnji re\xc4\x8dnih zapornic._NEWLINE_Zaradi izjemnih silnic, ki jih mora prena\xc5\xa1ati jez v vseh \xc4\x8dasih in razmerah, se le redko novi gradbeni materiali poskusijo na tak\xc5\xa1nih zgradbah. Pri prvih gradnjah so arhitekti malo za \xc5\xa1alo, malo za red bili postavljeni na jez, da bi tako pokazali prebivalcem pore\xc4\x8dja, da gre za varno gradnjo. Jezovi \xc5\xa1tejejo za pomembno varnostno gro\xc5\xbenjo in terjajo redno vzdr\xc5\xbeevanje in nadzor, pomembni varnostni ukrepi morajo biti uveljavljeni tudi ob morebitnih poplavah._NEWLINE_Med najbolj ob\xc5\xa1irne trenutne gradnje jezov za namen pridobivanja elektri\xc4\x8dne energije \xc5\xa1tejemo Jez Guri, Jez Itaipu, Jez Tucurui, Jezovi Inga in Jez treh sotesk.'